|  |
| --- |
| **GARANTI Eiendomsmegling** | 1. februar 2017 |

# Borettslagsleiligheter: prisoppgang i januar

**Prisstatistikk fra GARANTI Eiendomsmegling viser at prisene på omsatte borettslagsleiligheter gikk opp med 4,3 prosent i januar.**

Prisene på borettslagsleiligheter er 4,3 prosent høyere i januar 2017 sammenlignet med desember 2016. Gjennomsnittlig kvadratmeterpris for borettslagsleiligheter var i januar 2017 på 37 706 kroner, mens det tilsvarende tallet i desember 2016 var på 36 163 kroner.

I løpet av de siste 12 månedene har prisene steget med 14,7 prosent. For 12 måneder siden var gjennomsnittlig kvadratmeterpris på borettslagsleiligheter 32 883 kroner.

- Etter en samlet prisvekst på nesten 10 prosent i fjor fortsetter oppgangen denne måneden. Januar er normalt en måned med prisvekst, men at økningen er såpass sterk i år er litt overraskende. Vekst i store byer som Bergen og Drammen er en del av forklaringen. Alt ligger til rette for en sterk prisvekst også i 2017, sier administrerende direktør Stein Drogseth i GARANTI Eiendomsmegling.

**Flere omsetningsdager i januar**

Sammenlignet med forrige måned gikk antall omsetningsdager opp denne måneden. Med omsetningsdager menes antall dager mellom første annonsedag og dagen der selger aksepterer budet. Gjennomsnittlig antall omsetningsdager i januar 2017 var 44 dager. Det er 1 dag mer enn i desember 2016, og 7 dager mer enn på samme tid i fjor.

**For ytterligere informasjon:**

Stein Drogseth, administrerende direktør, tlf 977 44 005

**Om GARANTI Eiendomsmegling:**

GARANTI eies av 20 boligbyggelag, som forvalter innpå 100.000 boliger, hovedsakelig i borettslag tilknyttet boligbyggelagene. Rundt 60 prosent av de forvaltede boligene er blokkleiligheter, mens de øvrige er ulike former for småhusløsninger.

Garantilagenes boliger er relativt homogene, og kvaliteten og størrelsen på omsatt boligmasse forandrer seg dermed lite blant de ca 700 borettslagsboligene som blir omsatt pr måned. Dette bidrar til å styrke kvaliteten på Garantis prisstatistikk som indikator på boligprisutviklingen i Norge. Garantis prisstatistikk er den mest omfattende månedlige prisstatistikken for borettslag i Norge. Prisstatistikken er utarbeidet i samarbeid med Opinion AS.

Se også: [www.garanti.no](http://www.garanti.no)